石蒼舒醉墨堂
作者：蘇軾
朝代：宋

paragraphs: 人生識字憂患始，姓名粗記可以休。
何用草書誇神速，開卷惝怳令人愁。
我嘗好之每自笑，君有此病何能瘳。
自言其中有至樂，適意無異逍遥遊。
近者作堂名醉墨，如飲美酒消百憂。
乃知柳子語不妄，病嗜土炭如珍羞。
君於此藝亦云至，堆牆敗筆如山丘。
興來一揮百紙盡，駿馬倏忽踏九州。
我書意造本無法，點畫信手煩推求。
胡爲議論獨見假，隻字片紙皆藏收。
不減鍾張君自足，下方羅趙我亦優。
不須臨池更苦學，完取絹素充衾裯。